runetrust/blame-folketinget-dk huggingface dataset:
Martin Lidegaard (RV), 2002-02-05:
Jeg har ét supplerende spørgsmål mere til SF's ordfører, og det er: Hvordan vil han forholde sig til den problematik, der handler om, at de landmænd, som jeg går ud fra vil kunne benytte sig af denne her fond, jo vil forpagte jorden til mindre end det, som deres kolleger, der har købt, skal forrente?
Mette Thiesen (NB), 2022-04-29:
Den ene er, om den radikale ordfører ikke anerkender, også qua den dokumentar, som TV 2 kunne vise sidste torsdag og i går, at der er ret massive problemer, netop med, at man ved at kunne fremsætte fuldstændig udokumenterede påstande i princippet kan gøre, at den anden forælder mister sine børn.
Ole Birk Olesen (LA), 2017-11-08:
Så må jeg sige til hr. Kaare Dybvad, at det kan være, at jeg næste gang vil svare endnu mere kortfattet, hvis hr. Kaare Dybvad ikke i sit første spørgsmål giver mig mulighed for at svare på det, som hr. Kaare Dybvad i virkeligheden ønsker svar på.
Finn Sørensen (EL), 2013-10-24:
Det er jo spørgsmålet, der bliver nævnt under kapacitetsopbygningen i Østafrika, hvor det ligesom fremgår, at de nordiske lande siden 2009 har koordineret vores bestræbelser på det punkt, og den nordiske støtte har været rettet imod opbygningen af reaktionsstyrkeenheder, altså enheden, der kaldes East African Stand By Forces med hovedkvarter i Nairobi, Kenya.
Søren Espersen (DF), 2018-01-19:
Det forties over for befolkningen på Grønland, præcis hvilke dramatiske og uhyggelige konsekvenser for levestandard og velfærd et selvstændigt Grønland vil medføre, ligesom man forsømmer at gennemgå og blotlægge den meget lange række af økonomiske forpligtelser, som staten efter Grønlands selvstændighed naturligvis ikke længere påtager sig.
Karina Lorentzen Dehnhardt (SF), 2013-04-23:
Når vi ved, at indsatte er enormt dårligt kørende, når det handler om at være rustet til arbejdsmarkedet, og at beskæftigelse og uddannelse er noget af det mest kriminalitetsdæmpende, man overhovedet kan finde, så giver det jo mening at sætte ind her.
Holger K. Nielsen (SF), 2007-05-30:
Jeg havde egentlig forestillet mig, at der også hos alle partier i Folketinget var en interesse i at tage spørgsmålet om et forbud op, spørgsmålet om et dansk moratorium op, men jeg kan forstå, at holdningen mest er, at ja, det er meget nyttige våben, vi må have de her våben, og derfor er det jo ærgerligt, at de af og til skader nogle civile.
Line Barfod (EL), 2005-10-12:
Ligeledes kan dårlig økonomi i kommunerne føre til, at de offentlige og selvejende børnehaver bliver så udsultede, at forældrene, hvis de vil have en ordentlig kvalitet, bliver nødt til at vælge profitbørnehaver, hvor der ikke er noget loft over brugerbetalingen.
Karina Lorentzen Dehnhardt (SF), 2014-05-26:
Så arbejder man på en løsning med automatisk paskontrol, og jeg håber da, at det er noget, der kommer på plads, så det på sigt kan skabe noget mere luft til de mange andre opgaver, som det blev meget tydeligt for os under vores besøg i lufthavnen at man også har.
Ole Vagn Christensen (S), 2008-11-19:
Det har vi jo taget et par runder om, og vi har jo også fået at vide, at den, der sådan set har sørget for, at pengene kom på finansloven, mener, det er, for at vi kan få en kritisk røst frem, fordi man ikke er helt tryg ved alle de internationale vurderinger, der bliver lavet.
Mattias Tesfaye (S), 2024-02-21:
Jeg ved også, at Undervisningsministeriet så sent som i går har holdt møde med Køge Kommune, på baggrund af at kommunalbestyrelsen selv havde et ønske om at række ud til ministeriet og få rådgivning om, hvordan kommunen kan håndtere den her sag bedst muligt til gavn for familierne i Borup.
Kristian Jensen (V), 2016-10-25:
Det har det, fordi vi har en klar interesse i hele det arktiske, ikke bare i forhold til Grønlands rolle, men Arktis som et kæmpemæssigt naturområde og et mulighedsområde i forhold til råstoffer og levende ressourcer og udnyttelse af nye muligheder, der kommer, i takt med den udvikling, vi ser.
Sophie Løhde (V), 2010-05-31:
Jeg erindrer, at der også var en tidligere socialdemokratisk regering støttet af Enhedslisten, som havde overordentlig svært ved at få kommunerne til at makke ret i forhold til de økonomiske rammer, som den tidligere regering udstak, og som dengang indførte en række forskellige mekanismer for at forsøge at samordne, at kommunerne overholdt de aftaler, som de indgik.
Søren Søndergaard (EL), 2003-11-18:
Jeg har bare et punkt, jeg ønsker klarlagt, og det går på, at når nu man gør så meget ud af, at man under ingen omstændigheder vil bryde løfter, skal det så forstås på den måde, at hvis statsministeren ikke annoncerer nogen dagpengeforringelser i den kommende valgkamp,
Jørn Jespersen (SF), 2003-01-15:
Statsministeren har som en kommentar til den afgørelse fra Udvalgene vedrørende Videnskabelig Uredelighed, der krystalklart påpeger, at Bjørn Lomborgs bog objektivt set er i strid med god videnskabelig adfærd, sagt: Jeg har fuld tillid.
Jacob Jensen (V), 2009-02-26:
Den økonomiske krise har topprioritet for både regeringen og for Venstre; derfor har vi allerede sat en masse aktiviteter i gang, hvoraf flere er gennemført og får effekt allerede i 2009. Vi har gennemført den mest ekspansive finanslov i hele EU med ekstra 15 mia. kr. til bl.a. offentlige investeringer og skattelettelser til danskerne.
Anders Fogh Rasmussen (V), 2003-01-28:
Det næste er jo så, at det er meget nemt for fru Sandy Brinck at stå der og sige, at så skal der tages initiativer til at sænke forældrebetalingen, som i øvrigt kører efter fuldstændig de samme regler, som fru Sandy Brincks parti selv indførte i sin tid.
Hanne Severinsen (V), 2000-05-23:
Og vi vil til sidst udtrykke stor skuffelse over, at regeringen ikke kunne give sig på et enkelt, men meget principielt punkt, for hvis man havde gjort det, så havde vi fået et godt forlig og en virkelig arbejdsglæde blandt institutionerne. Jeg er overbevist om, at den forsikring, vi nu har givet institutionerne om, at de vil kunne få dispensation om 5 år - at det hele ikke falder til jorden, hvis man ikke ønsker en egentlig fusion - vil så gøre, at vi måske alligevel får på lang sigt en god reform ud af det.
Anders Samuelsen (LA), 2017-02-08:
Jeg synes, det er vigtigere at bevare fokus på det, der er essensen i denne sag: at skiftende danske regeringer ikke har ønsket officielt at gøre sig til dommer over, om de tragiske begivenheder, der fandt sted i Osmannerriget i årene omkring 1915, og som medførte, at forfærdelig mange armeniere døde eller blev fordrevet, skal betegnes som et folkedrab.
Brian Mikkelsen (KF), 1998-12-04:
For os handler det ikke så meget som for regeringen om kvantitet og om, at 50 pct. skal tage en videregående uddannelse, for os handler det om, at man giver alle dem, der har mulighed for det og lyst til det, og som er stærke og dygtige nok til det, mulighed for at tage en videregående uddannelse, men så skal det selvfølgelig også være en uddannelse, der er kvalitet i, der er substans i, der er indhold i, og dér er det også vigtigt, at man putter de fysiske og undervisningsmæssige rammer ind, så de er fornuftige.
Søren Krarup (DF), 2006-03-01:
Hvis jeg nu forestiller mig et hypotetisk tilfælde med en imam, der har fået statsborgerskab ved at foregive at være et posttraumatisk stresssyndromoffer, dvs. et torturoffer, og det så viser sig et år efter, at dette torturoffer er travlt optaget af f.eks. på Rådhuspladsen at stå og ophidse en tusindtallig skare af muslimer mod Danmark, ville ministeren så ikke være enig med mig i, at her kunne der i hvert tilfælde være grund til at lade sagen prøve ved retten, fordi dette tenderer opnåelse af statsborgerskab ved svig?
Frank Jensen (S), 1999-12-10:
Men da statsamterne jo administrerer det område, så har vi skrevet til dem i et cirkulære, at den her sag peger på et punkt, hvor der ikke er skabt en hjemmel til i den gældende lovgivning, at de kan undersøge det ved hjælp af Kriminalregisteret, og at de så underskriver en tro og love-erklæring på det. Nu har vi så via det lovforslag, som jeg fremsatte i dag, nr. L 151, skabt fuldstændig hjemmel til statsamternes adgang til Kriminalregisteret; det står jo fuldstændig klart nu i paragrafform også, hvad der er gældende ret.
Svend Auken (S), 1999-05-19:
Når der i det reviderede direktiv indføres nye elementer som f.eks. tidsbegrænsning og overvågning, så skal det være et krav, at disse nye elementer også kommer til at indgå i produktlovgivningen. Derfor arbejder Danmark naturligvis for - og det er et svar på mange af de spørgsmål, der er stillet - at den kommende produktlovgivning som et minimum kommer til at svare til den regulering, der fastlægges i det reviderede udsætningsdirektiv; vi skal altså sikre, at udsætningsdirektivets beskyttelsesniveau overføres til produktlovgivningen.
Mette Hjermind Dencker (DF), 2020-05-06:
Jeg mener egentlig også, at det er op til SF og op til Dansk Folkeparti og op til alle os andre partier uden om regeringen at presse regeringen maks. i klimaforhandlingerne, for når man værdsætter så højt, at oliefyr skal skiftes ud i almene boliger, men overhovedet ikke synes, det er lige så vigtigt i private boliger, skal vi da gå ind og sikre det.
Ulla Solvang (RV), 1998-02-18:
En åremålsansættelse på 6 år uden mulighed for genansættelse betyder, at der ikke er noget incitament til at tage andre hensyn end dem, han ifølge loven skal, nemlig at føre tilsyn med, at loven overholdes navnlig ud fra hensyn til forbrugerne.
Sophie Hæstorp Andersen (S), 2003-05-27:
Se, nu ligger der en undersøgelse, og hele Folketinget bakker op om dette ændringsforslag om, at når den engelske undersøgelse offentliggøres i The Lancet, har Lægemiddelstyrelsen 1 måned til at tage stilling til spørgsmålet: Vil man godkende det, eller kan det ikke godkendes?
Kristian Thulesen Dahl (DF), 2004-04-15:
Jeg spørger de partier, der kan udgøre et flertal for det her: Hvis vi nu skræller alt væk om det generelle arbejde, der foregår, og kigger helt konkret på ét spørgsmål, nemlig at der altså er lækket et fortroligt referat, som skal give et politisk budskab, så har vi et ønske om, at der, hvor det ikke berører Danmarks forhandlingsposition, offentliggør vi alle de referater af Europaudvalgets møder, som handler om Tyrkiets eventuelle medlemskab af EU, så vi får det emne fuldt belyst.
Astrid Carøe (SF), 2024-04-23:
Meget tyder på, at der ikke vil ske magtforskydning i forhold til domstolene og Folketinget, og det er altså stadig Folketinget, der laver lovgivningen, og det er det i øvrigt også i vores nabolande, der har haft inkorporeret konventionen i mange, mange år, f.eks. i Norge.
Bruno Jerup (EL), 1997-12-16:
For når daghøjskolernes formål blandt andet er at forbedre deltagernes muligheder på arbejdsmarkedet, virker det lidt barokt, at en daghøjskole straffes hårdt økonomisk, hvis for mange deltagere forlader skolen for at gå i gang med et job for eksempel, og den problemstilling synes vi egentlig man burde have tænkt lidt over.
Jacob Jensen (V), 2013-11-13:
Jeg synes bare ikke, at man, når man kan konstatere den her meget store forskel, både kommune til kommune, og også, når man ser generelt på de offentligt ansatte på det her specifikke område – men jeg tror, det måske er et generelt fænomen – sammenlignet med det private, kan se igennem fingrene med det, og det hører jeg heller ikke at ministeren gør.
Klaus Hækkerup (S), 2004-12-17:
Vi er i en situation, hvor regeringen og regeringens støtteparti afviger princippet om lighed for loven, afviger princippet om forudsigelighed i forvaltningen, og vi ved intet om, hvornår regeringen og Dansk Folkeparti vil gribe ind næste gang, hvor stor eller hvor lille overskridelsen skal være.
Esben Lunde Larsen (V), 2017-01-19:
Det er netop det, vi gerne vil væk fra, fordi vi gerne vil have sikkerhed for, at det, når der ophugges skibe på strandområder, foregår på faciliteter, der både yder miljøbeskyttelse, men også beskyttelse over for de medarbejdere, som jo foretager de her ting.
Karsten Lauritzen (V), 2015-05-21:
Man kan jo desværre bare tage ud i egne af udkanten af Københavns Kommune, man kan også tage ud til Mjølnerparken, hvor den formodede gerningsmand fra terrorattentatet kom fra, og der vil man se, at der er bandevagter, og så vil man se, at det desværre er bandemedlemmer, der patruljerer, og ikke politiet.
Poul Erik Christensen (RV), 2007-04-11:
Det vil da interessere nogle af de mennesker, som vi satser mange ressourcer på at få trukket ind fra gaden i sociale væresteder, og som kategorisk tilhører grupper, der ryger meget, hvis man har det synspunkt, der hedder, at de straks skal skubbes ud på gaden igen med den asociale følge, at de eneste, der har en chance for at ryge inden døre, er folk, der altså normalt er velfungerende, og som har deres egen bolig, men er man hjemløs, så kan man aldrig nogen sinde komme i den situation, hvor man kan få lov til at ryge inden døre i ly for vind og regn – altså, det interesserer mig da.
Thor Gunnar Kofoed (V), 2003-10-24:
Sådan som B 10 er opbygget, ville det være det samme som at lukke disse fonde, og så synes jeg, Socialdemokraterne hellere skulle have sagt: Jamen vi lukker dem, og så kræver vi skat i stedet for, og så kan Socialdemokraterne styre tingene ét hundrede procent selv.
Thor Gunnar Kofoed (V), 2003-10-24:
Selv med hr. Keld Albrechtsens briller kan vi kun komme op på 5 pct., og i realiteten er det lidt lavere. I Økologifonden er vi oppe omkring de 3 pct., men så skal man tage alle de andre fonde med og se, hvad der bruges til økologiprojekter inden for de fonde, og tager man det med, er man oppe på yderligere 3,5 pct. Så er vi oppe på 6,5 pct., og det er bare et faktum, som står i regnskaberne for promilleafgiftsfondene.
Jann Sjursen (KRF), 2003-03-21:
Jeg må indrømme, at jeg synes, at det nærmer sig regulær manipulation fra hr. Peter Skaarups side, når han prøver at bilde Folketinget ind, at den norske regering skulle finde, at der var tale om en fuldstændig legitim krig fra USA's og Danmarks og fleres side, og at det ikke skulle være i strid med folkeretten.
Jørn Neergaard Larsen (V), 2016-05-23:
Jeg tør ikke tage stilling til, hvad den tidligere regering måtte have brudt af aftaler, men det, jeg kan sige, er, at jeg har i sinde at leve op til de forpligtelser, som denne regering har, i forhold til at forvalte seniorførtidspensionsordningen efter dens hensigt.
Flemming Oppfeldt (V), 2002-05-28:
Dengang svarede den daværende socialdemokratiske ordfører på et spørgsmål, om der ikke var fordelingspolitik i det her: »Jeg kan bekræfte systemet så langt, at når man indbetaler 1 pct. af sin indkomst, så vil der være forskel på, hvad forskellige individer indbetaler.« Og ordføreren sagde følgende: »Som udgangspunkt finder jeg det dog rimeligt nok, at man opsparer individuelt, og jeg mener, det er en logisk følge af et system, hvor man siger, at alle opsparer 1 pct. af deres indkomst, at der vil være forskel på, hvad folk sparer op.«
Rune Lund (EL), 2007-01-24:
Jeg vil sige, at det, at det afrikanske marked udgør en så lille del af EU's eksportmarked, som det gør, jo bare gør det endnu mere absurd, at EU har den her forhandlingsposition, hvor man siger: I skal åbne jeres markeder op; hvis I skal have adgang til vores markeder, skal vi også have adgang til jeres markeder.
Thor Pedersen (V), 2005-06-01:
Det er udmøntet til initiativer for 24 mia. kr. på børneområdet, på ældreområdet, på sundhedsområdet, altså på områder, som i dag er henlagt til det kommunale selvstyre i kommuner og amter, og hvor det selvfølgelig vil være sådan, at de penge, som er afsat til formålet, følger med til kommunerne eller til amterne i 2006, og dvs. til regionerne fra 1. januar 2007, der afløser det amtslige område.
Pernille Skipper (EL), 2015-05-21:
Jeg spørger, fordi jeg tænker, at der ligesom bliver malet det her billede: For filan, hvis vi ikke er helt med – altså hvis danskerne ikke stemmer ja til at afskaffe retsforbeholdet – så kommer de kriminelle væltende ind over grænsen; det bliver helt vildt, det bliver skrækkeligt.
Magnus Heunicke (S), 2012-10-04:
Og derfor er det – med al respekt – en kende hult, når man nu anklager den nye regering for at have ansvaret for de afgifter, som man selv indførte, og mens man havde et resultat, der hed minus 130 arbejdspladser i Danmark hver eneste dag, da man sidste gang havde ansvaret for Danmark.
Thor Pedersen (V), 2007-03-29:
Derfor er det jo meget nyttigt, at man har en sådan drøftelse, fordi tallene må vi kunne være enige om, for det er jo dem, man senere i virkeligheden får bekræftet, når man har et statsregnskab, hvor man kan se, hvilke beløb der går ud af statskassen, og når man ser på de kommunale regnskaber, det, der også der bliver godkendt af revisionen.
Pia Kjærsgaard (DF), 2010-10-07:
Jeg tror, at der har været en enorm fordel i, at de offentlige sygehuse har skullet oppe sig, at de har følt, at der var lidt konkurrence, og jeg må stadig væk sige, at i forhold til den her overbetaling, hvor jeg igen – fordi jeg synes, at det er ret væsentligt – vil referere til, at statsministeren sagde den 4. oktober, at de private kan have fået op til 100 mio. kr. i overbetaling, hvor andre politikere, hr. Ole Sohn, længe har sagt, at det er 1 mia. kr.
Sophie Hæstorp Andersen (S), 2013-05-17:
Vi takker for, at der endnu en gang bliver sat fokus på et for os også vigtigt område, nemlig at vi kan gøre forholdene lettere for en minoritet af mennesker, som – som jeg sagde indledningsvis – ofte oplever diskrimination enten på grund af uvidenhed eller på grund af holdninger.
Mariann Fischer Boel (V), 2003-01-15:
Så når jeg siger, at vi er inde i en god gænge, kan det klart begrundes med de her tal, altså at 80 pct. af detailvirksomhederne allerede er kommet meget langt med deres arbejde med egenkontrol. Og så vil jeg vende tilbage til fru Ritt Bjerregaard med den næste besvarelse.
Mogens Nørgård Pedersen (KD), 2004-04-30:
For det første er der ikke nogen, der har garanti for, at det er 17 år, og for det andet mener jeg at kunne erindre, at man regner med, at regeringens forårspakke giver 6.000 job, og i forhold til den økonomi, der er i forårspakken, og de 6.000 job, så er det 1,5 mio. kr. pr. job.
Mette Thiesen (DF), 2025-03-12:
Grunden til, at jeg nævner den her konkrete sag igen, og at jeg også tager den op i forbindelse med de her såkaldt vaskede sager, er jo, at det er sådan en sag som den her, der gør, at danskerne sidder og tænker, om vi egentlig har et velfungerende retssystem, om vi har et system, hvor politiet kommer, når man kalder, og de opklarer de forbrydelser, der er, altså når der tilsyneladende er så mange ting, der stritter i alle mulige retninger.
Kristian Thulesen Dahl (DF), 2005-12-14:
Det er fornuftigt at operere med sådanne garantier, så den enkelte ældre, der får behov for at få en plejebolig eller komme på plejehjem, ikke skal vente urimelig længe, og det er også for at forbedre forholdene for de ældre, at der nu sendes nogle flere penge til forbedring af hjemmehjælpen ud til kommunerne.
Bruno Jerup (EL), 2022-04-21:
Hver eneste gang man indgår i et samarbejde eller en leg, og det gælder jo sådan set også her i Folketinget, indgår man i en rolle, og den rolle har også indbygget i sig, at man har nogle forventninger til andre, man har nogle forventninger til sig selv, så man ligesom prøver på at få det til at fungere.
Jacob Jensen (V), 2010-01-12:
Men jeg må sige, at det undrer mig noget, at vi alligevel skulle høre, at vi bruger penge, som vi ikke har, fra et parti, som i den grad er med til at bruge penge, som vi i hvert fald slet ikke har, også på områder, som ikke giver den beskæftigelsesmæssige effekt, og dermed tilbagebetaling, kan man sige, til det danske samfund, i forhold til at vi skaffer bedre teknologier på det her grønne område, som skaffer arbejdspladser, som skaffer eksport, i den grad en styrkeposition, som dansk erhvervsliv allerede har, og som det her selvfølgelig vil være med til at underbygge.
Bjarne Laustsen (S), 2009-10-29:
Altså, et regnskabskontor, en landbrugsrådgivning eller lignende kunne vel sørge for efterfølgende at taste de tal ind. Jeg synes bare – når vi er enige om det her glimrende værktøj – og vi så i 5 år bare for en grænse på 25 ha skal acceptere at køre videre med to systemer, så må man da sige, at vi har andet at bruge vores tid til end til at sidde og administrere.
Pernille Rosenkrantz-Theil (S), 2012-02-23:
Jeg synes, man skal anerkende de partier, der indgik aftalen dengang, for det, og jeg mener, det er det fundament, vi stiller os op på, når vi har et ønske om at lave et serviceeftersyn og måske i forlængelse af det også mener, at der skal være en ny aftale.
Jytte Andersen (S), 2007-05-03:
Og det, vi kan se på den lange linje – og det er det, vi forholder os til – er, at det bliver et nulsumsspil, at det bliver sådan, at hvis der er gode kulturelle kræfter, der gerne vil etablere et børneteater, et egnsteater, så vil der være nogle andre teatre, der bliver nødt til at lukke, fordi det skal holdes inden for en bestemt ramme.
Anni Svanholt (SF), 1999-04-08:
Der bliver så også en særlig ordning for udskiftning af gamle møller under 100 kW. SF har også fået ind i aftalen, at udbudsproceduren for havmølleudbygning bliver tilrettelagt, så der kan stilles krav om, at en andel af produktionskapaciteten skal opføres med den mulighed, at forbrugere, private investorer, altså møllelav for eksempel, kan være medejere.
Morten Messerschmidt (DF), 2022-03-23:
Det er lidt ligesom, at vi også har en ligestillingsminister i Danmark, men det betyder jo ikke, at ligestilling ikke er noget, der både angår socialministeren og beskæftigelsesministeren og alle mulige andre ministre, og derfor synes jeg egentlig, at man også i en dansk sammenhæng bør overveje den model, som briterne har her, med en egentlig minister for bekæmpelse af ensomhed.
Morten Messerschmidt (DF), 2020-10-21:
Jeg kan sige for mit eget vedkommende, at vi primært bruger den til rengøring og den slags ting, og det kunne jo være, at man, hvis man fik mulighed for at energirenovere, blev i så godt humør, at man selv kunne gøre rent, og så havde både samfundet og man selv fået en fordel ud af det.
Henning Hyllested (EL), 2015-04-14:
Vi synes, at et gebyr på 400 kr. for en tabt sag for en forbruger er alt, alt for højt, og vi kan heller ikke forstå, hvorfor man vil nedsætte gebyrerne for virksomheder, når en af begrundelserne for det her lovforslag, L 118, er forøgede omkostninger i forbindelse med implementeringen af EU-direktivet på området, som jo netop drager en masse nye områder – jeg tror, at det er nogle og fyrre områder – ind under forbrugerklagesystemet.
Flemming Møller Mortensen (S), 2014-05-20:
Nu har vi hørt Venstres ordfører i dag stå og sige, at de støtter lovforslaget her, og det tror jeg faktisk skyldes nøjagtig det samme som det, jeg giver udtryk for, nemlig at vi ved, hvilke forhold der gør sig gældende i Grønland, vi ved, hvem der bakker lovgivningen op i Grønland, og vi ved, at konventionerne er overholdt.
Rosa Lund (EL), 2018-04-03:
Flere organisationer har i deres høringssvar kritiske bemærkninger til lovforslaget, og vi er helt på linje med Danske Advokater, når de skriver, at forslaget ikke i tilstrækkelig grad sikrer, at billeder af uskyldige personer ikke behandles og deles, når private – ofte inden for nogle efter forslaget skønsmæssige meget vide rammer – bliver sat til at vurdere, om betingelserne for at videregive optagelser er opfyldt.
Line Barfod (EL), 2007-05-11:
Der er stor forskel på, om vi taler om et barn, der skal tvangsanbringes, om vi taler om et barn i forbindelse med en forældremyndighedssag, eller om vi taler om nogle børn, der klager på skolen, fordi toiletterne aldrig er rene og det er umuligt at komme på toilettet, fordi der simpelt hen er elendige forhold.
Pia Kjærsgaard (DF), 2023-11-28:
Men jeg må så også sige, sådan lidt for lige at gøre opmærksom på det, at det jo ikke er første gang, vi hører, at man udviser velvillighed over for at kigge nærmere på, hvordan dyrene bliver behandlet, og ministeren er heller ikke den første i rækken af ministre, der udviser velvillighed over for at kigge på dyrenes velfærd.